CELEX: 32015R2232
Language: sl
Date: 2015-12-02 00:00:00
Title: Izvedbena uredba Komisije (EU) 2015/2232 z dne 2. decembra 2015 o odobritvi zvišanja mejnih vrednosti za obogatitev vina, proizvedenega iz grozdja, ki je bilo leta 2015 potrgano v vseh vinorodnih regijah na Danskem, Nizozemskem, Švedskem in v Združenem kraljestvu

3.12.2015   
            
            
               SL
            
            
               Uradni list Evropske unije
            
            
               L 317/24
            
         IZVEDBENA UREDBA KOMISIJE (EU) 2015/2232
   z dne 2. decembra 2015
   o odobritvi zvišanja mejnih vrednosti za obogatitev vina, proizvedenega iz grozdja, ki je bilo leta 2015 potrgano v vseh vinorodnih regijah na Danskem, Nizozemskem, Švedskem in v Združenem kraljestvu
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 91 Uredbe,
   ob upoštevanju naslednjega:
   
               (1)
            
            
               Priloga VIII k Uredbi (EU) št. 1308/2013 v točki A.3 dela I določa, da lahko države članice v letih z izjemno neugodnimi vremenskimi razmerami zahtevajo, da se mejne vrednosti za povečanje volumenskega deleža alkohola v vinu (obogatitev) zvišajo za največ 0,5 %.
            
         
               (2)
            
            
               Danska, Nizozemska, Švedska in Združeno kraljestvo so zaprosili za takšna zvišanja mejnih vrednosti za obogatitev vina, proizvedenega iz grozdja, ki je bilo potrgano leta 2015, ker so bile vremenske razmere med rastno sezono izjemno neugodne.
            
         
               (3)
            
            
               Zaradi izjemno slabih vremenskih razmer med letom 2015 omejitve za povečanje naravnega volumenskega deleža alkohola, ki ga določa točka A.2 dela I Priloge VIII k Uredbi (EU) št. 1308/2013, v nekaterih vinorodnih regijah ne omogočajo proizvodnje vina z ustreznim skupnim volumenskim deležem alkohola, za katerega bi sicer obstajalo tržno povpraševanje.
            
         
               (4)
            
            
               Zato je primerno odobriti zvišanje mejnih vrednosti za obogatitev vina, proizvedenega iz vinskega grozdja, ki je bilo leta 2015 potrgano na Danskem, Nizozemskem, Švedskem in v Združenem kraljestvu.
            
         
               (5)
            
            
               Ukrepi iz te uredbe so v skladu z mnenjem Upravljalnega odbora za skupno ureditev kmetijskih trgov –
            
         SPREJELA NASLEDNJO UREDBO:
   Člen 1
   Z odstopanjem od točke A.3 dela I Priloge VIII k Uredbi (EU) št. 1308/2013 v vseh vinorodnih regijah Danske, Nizozemske, Švedske in Združenega kraljestva povečanje naravnega volumenskega deleža alkohola v svežem grozdju, ki je bilo potrgano leta 2015, grozdnem moštu, delno prevretem grozdnem moštu, mladem vinu, ki je še v vrenju, in vinu, proizvedenem z uporabo grozdja, ki je bilo potrgano leta 2015, ne sme preseči 3,5 vol. %.
   Člen 2
   Ta uredba začne veljati tretji dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 2. decembra 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 347, 20.12.2013, str. 671.